ພາຍໃນກາງປີນີ້ເຫັນວ່າ ໄດ້ມີຂ່າວດີຫຼາຍຢ່າງເກີດຂຶ້ນຢູ່ນະຄອນຫຼວງວຽງຈັນ ຕົວຢ່າງ ທາງວາລະສານນະຄອນຫຼວງວຽງຈັນ ໄດ້ລົງຂ່າວເລື່ອງຊົ່ວໂມງວຽງຈັນສະອາດ ເຊິ່ງຖືກນຳມາປະຕິບັດແລ້ວໃນທຸກວັນພຸດ ນີ້ຄືວິໄສທັດ ແລະ ຍຸດທະສາດຂອງການພັດທະນານະຄອນຫຼວງ ຕາມທິດຍືນຍົງສີຂຽວ ເພື່ອໃຫ້ບັນລຸຕາມແຜນຕົວຊີ້ວັດ (6 ສ) ຕາມມະຕິຕົກລົງຂອງອົງການປົກຄອງທີ່ໄດ້ກຳນົດອອກ ມີຄື: ຖະໜົນສະອາດ...ເຄຫາສະຖານສະອາດ ໂຮງຈັກໂຮງງານສະອາດ...ວັນພຸດ ທີ 7 ມິຖຸນາ ແມ່ນໄດ້ເລີ່ມລົງມືເຮັດຄວາມສະອາດ ນຳພາໂດຍທ່ານ ປອ ສິນລະວົງ ຄຸດໄພທູນ ເຈົ້າຄອງນະຄອນຫຼວງ ພ້ອມດ້ວຍຄະນະ ແລະ ອົງການຈັດຕັ້ງກ່ຽວຂ້ອງ ນີ້ຖືວ່າເປັນແຜນພັດທະນາທີ່ສັງຄົມໃຫ້ຄວາມຊົມເຊີຍ ແລະ ຄວນຈັດຕັ້ງປະຕິບັດຊ່ວຍກັນ ເພື່ອໃຫ້ວຽງຈັນ ກາຍເປັນນະຄອນຫຼວງສະອາດ.
ພ້ອມດຽວກັບຂ່າວດີຂ້າງເທິງນັ້ນ ທາງໂຄງການປັບປຸງສິ່ງແວດລ້ອມນ້ຳ ຍັງໄດ້ລາຍງານຜົນສຳເລັດບາງປະການ ໂດຍສະເພາະແມ່ນການບຳບັດນ້ຳເປື້ອນອອກຈາກໂຮງງານອຸດສາຫະກຳ ໃນນັ້ນ ເພິ່ນຍັງເວົ້າເຖິງແຜນການປູກຈິດສຳນຶກໃຫ້ປະຊາຊົນໃຫ້ມີສ່ວນຮ່ວມ ເຊິ່ງທັງສອງຂ່າວດີດັ່ງກ່າວຖືໄດ້ວ່າເປັນການມຸ່ງພັດທະນານະຄອນຫຼວງ ໃຫ້ມີຄວາມສະອາດ ສວຍງາມ-ໜ້າຢູ່ ເຊິ່ງຈະສົ່ງຜົນດີຕໍ່ການທ່ອງທ່ຽວ ຫຼື ຊາວຕ່າງປະເທດມາທ່ຽວ ກໍ່ຈະພົບຄວາມສວຍງາມ-ສະອາດ ທີ່ສຳຄັນ ອົງການປົກຄອງບ້ານ-ທ້ອງຖິ່ນຕ້ອງໄດ້ຮ່ວມມືນຳກັນ ປຸກລະດົມໃຫ້ທຸກຄົນຕື່ນຕົວຮັກສາຄວາມສະອາດ.
ຄວາມຈິງໃນກາງປີ 2017 ນີ້ ບໍ່ພຽງແຕ່ສອງຂ່າວດີຂ້າງເທິງນັ້ນດອກ ເພາະຜູ້ຂຽນໄດ້ອ່ານວາລະສານສະບັບດຽວກັນນັ້ນ (ສະບັນທີ 28 ກໍລະກົດ 2017) ຍັງໄດ້ພົບວ່າ: ຍທຂ ນະຄອນຫຼວງ ໄດ້ອອກແຈ້ງການສະບັບເລກທີ 2856/ຍທຂ ລົງວັນທີ 13 ມິຖຸນາ 2017 ເຖິງບັນດາບໍລິສັດ-ລັດວິສາຫະກິດ ບຸກຄົນ ນິຕິບຸກຄົນ ທະຫານ ຕຳຫຼວດ ຊາວຄ້າຂາຍ ສະມາຄົມລົດຕ່າງໆ... ພໍ່ແມ່ປະຊາຊົນທົ່ວນະຄອນຫຼວງ ຫ້າມບໍ່ໃຫ້ຂາຍເຄື່ອງ ຈອດລົດທຸກປະເພດ ແລະ ວາງສິ່ງກີດຂວາງຢູ່ບໍລິເວນພື້ນທີ່ເສັ້ນທາງເດີນລົດ ແລະ ເຂດສະຫງວນທາງ ລວມທັງພື້ນທີ່ທາງຍ່າງຕາມຖະໜົນສາຍຫຼັກໃນຕົວເມືອງ ໜ່ວຍງານຮັບຜິດຊອບຄວາມເປັນລະບຽບຮຽບຮ້ອຍ ພະແນກໂຍທາທິການ ແລະ ຂົນສົ່ງ ຮ່ວມກັບເຈົ້າໜ້າທີ່ຕຳຫຼວດຈະລາຈອນ ໜ່ວຍງານຈັດສັນເມືອງທີ່ກ່ຽວຂ້ອງ... ອົງການຈັດຕັ້ງກ່ຽວຂ້ອງ ຈະໄດ້ລົງມືປະຕິບັດເຂັ້ມງວດ ເຊັ່ນ: ຫ້າມບໍ່ໃຫ້ບໍລິສັດ... ປຸກສ້າງຕໍ່ເທີບຕິດຕັ້ງປ້າຍໂຄສະນາໃນຊ່ອງທາງເດີນລົດ ແລະ ຫ້າມຂາຍເຄື່ອງເທິງທາງຍ່າງ...ຫ້າມບໍລິສັດຖົມດິນເອົາເຂດສະຫງວນແຄມທາງ... ຄວາມຈິງລາຍລະອຽດຍັງມີຫຼາຍຂໍ້ ແຕ່ຜູ້ຂຽນນຳສະເໜີແຕ່ບາງປະເດັນເພື່ອໃຫ້ທ່ານຜູ້ອ່ານຮັບຮູ້ນຳກັນ ຫຼື ມີຄົນຮູ້ຈັກ-ຍາດພີ່ນ້ອງກະຄວນບອກກັນຕໍ່ໃນວົງສົນທະນາ-ກາເຟ ເພື່ອຮັບຮູ້ນະໂຍບາຍນະຄອນຫຼວງ.
ທ້າຍສຸດເພິ່ນຍັງເວົ້າເຖິງການຈອດລົດ ຫຼື ຕັ້ງຮ້ານຂາຍທີ່ບໍ່ຖືກຈຸດ ກໍ່ຈະຖືກປັບໃໝໃສ່ລະບຽບ ເຂົ້າໃຈວ່າ ນະໂຍບາຍ ຫຼື ແຜນພັດທະນາຂ້າງເທິງນັ້ນເປັນສິ່ງທີ່ປະຊາຊົນລໍຄອຍມາດົນ ເພື່ອໃຫ້ປະຕິບັດກ້າວໄປສູ່ຄວາມເປັນລະບຽບຮຽບຮ້ອຍ ເຮັດໃຫ້ວຽງຈັນກາຍເປັນນະຄອນຫຼວງທີ່ສະອາດງາມຕາ.
ຂໍຊົມເຊີຍໂຄງການຂ້າງເທິງຢ່າງສຸດອົກສຸດໃຈ !!.